उल्लेखनीय है कि मीडिया चैनलों पर पीएम की हत्या की साजिश की खबरों के बीच ही ऐल्गार परिषद के संयोजक आकाश साबले की प्रतिक्रिया आई है। साबले ने कहा कि इस वर्ष 1 जनवरी को भीमा कोरेगांव विजयोत्सव के 200वें साल के जश्न को मनाने जो भीड़ जुटी वह स्वत:स्फूर्त थी। यह कोई प्रायोजित भीड़ नहीं थी। यहां के फासीवाद और ब्राह्मणवाद के खिलाफ हमने वह कार्यक्रम आयोजित किया था। उसका हिंसा से कोई लेना देना नहीं है। इस साल के शुरू में ही जो कार्यक्रम शुरू हुआ था, हम तभी से कह रहे हैं कि मिलिंद एकबोटे और संभाजी भिड़े को बचाने के लिए सरकार प्रयास कर रही है। हमारे और अन्य संगठन के पांच लोगों की गिरफ्तारी इसी प्रपंच का हिस्सा है। बताते चलें कि शनिवारवाड़ा के मैदान में ऐल्गार परिषद का आयोजन करने वाले सुधीर ढवले को मुंबई स्थित गोवंडी के घर से गिरफ्तार किया गया था। वहीं एडवोकेट सुरेंद्र गडलिंग, शोमा सेन और महेश राऊत को नागपुर और रोना विल्सन को दिल्ली से गिरफ्तार किया गया था। साबले ने हैरानी जताई कि मुख्यमंत्री देवेंद्र फडणवीस ने कहा था कि पूरे प्रकरण की जांच आयोग की रिपोर्ट आने के बाद कार्रवाई की जाएगी लेकिन आयोग की रिपोर्ट तो अब तक आई नहीं, न ही मुख्यमंत्री के पास गई है। ऐसे में कार्रवाई करना किसी भी तरह से उचित नहीं है।